**[Kérjük, hogy a sárgával jelölt részeket töltse ki az azokban szereplő instrukciók szerint. Ügyeljen rá, hogy a beadott kifogásban ne maradjanak sárgával jelölt részek]**

**a [....] Választási Bizottság részére**

**Település**

E-mail cím

[Számos helyi választási bizottság elérhetőségét megtalálja [ezen a linken](https://www.valasztas.hu/elerhetosegek).

Arról, hogy melyik választási bizottsághoz kell benyújtania [a választási visszaélésekről szóló tájékoztatónk](https://tasz.hu/tudastar/mit-tehetsz-ha-valasztasi-csalast-vagy-visszaelest-tapasztalsz/) 06. kérdésénél talál információt.]

Tisztelt Választási Bizottság!

**VÁLTOZAT #1** ha választópolgár nyújtja be a kifogást

Alulírott [NÉV] (személyi azonosító: X-XXXXXX-XXXX [a személyi azonosító a lakcímkártyán található tipikusan egyes vagy kettes számmal kezdődő számsor, régi nevén a személyi szám, ezt kell feltüntetni a kifogásban kötelezően, nem a személyi igazolvány számát! Bővebb információt a személyi azonosítóról [a választási visszaélésekről szóló tájékoztatónk](https://tasz.hu/tudastar/mit-tehetsz-ha-valasztasi-csalast-vagy-visszaelest-tapasztalsz/) 08. kérdésénél talál]; lakcím: [LAKCÍM]; e-mail: [E-MAIL CÍM]), mint a központi névjegyzékben szereplő választópolgár a választási eljárásról szóló 2013. évi XXXVI. törvény (a továbbiakban: Ve.) 208. § alapján az alábbi jogszabálysértés miatt kifogást nyújtok be.

**VÁLTOZAT #2** ha az adott választásra jogerősen nyilvántartásba vett jelölő szervezet nyújtja be a kifogást

A [SZERVEZET NEVE] (nyilvántartási szám: XX-02-XXXXXXX [a nyilvántartási szám egyesületek/pártok esetében a<https://birosag.hu/civil-szervezetek-nevjegyzeke> oldalról lekérdezhető, az nem azonos a lajstromszámmal vagy az adószámmal, hanem a fenti formátumot követi!]; székhely: [SZÉKHELY]; e-mail: [E-MAIL CÍM]), mint az Európai Parlament tagjai, a helyi önkormányzati képviselők és polgármesterek, valamint a nemzetiségi önkormányzati képviselők közös eljárásban tartott 2024 évi általános választásán az Európai Parlament tagjainak választásán / a helyi önkormányzati képviselők és polgármesterek választásán [kérjük, a megfelelőt hagyja bent] jogerősen nyilvántartásba vett jelölő szervezet a választási eljárásról szóló 2013. évi XXXVI. törvény (a továbbiakban: Ve.) 208. § alapján az alábbi jogszabálysértés miatt kifogást nyújtok be.

[Magánszemély esetében a személyi azonosító, szervezet esetében a nyilvántartási szám fel nem tüntetése vagy helytelen feltüntetése esetén a kifogást nem fogja érdemben vizsgálni a választási bizottság!]

*Tényállás*

[Itt következik annak a rövid leírása, hogy *mi történt,* mi a kifogásolt cselekvés. Fontos, hogy a leírás kitérjen arra, hogy a kifogásolt magatartás *mikor történt, hol történt, és ha az tudható, ki követte el*. Önmagában az, hogy a jogsértés elkövetője nem ismert, nem akadálya a kifogás benyújtásának, ilyenkor arra kell utalni a tényállásban, hogy az elkövető ismeretlen.

A tényállás leírásához bizonyítékot is kell csatolni, ennek hiányában a kifogást érdemi vizsgálat nélkül el fogja utasítani a választási bizottság. Amennyiben készült bármilyen hang-, videó-, stb. felvétel a jogsértésről, akkor azt csatolni szükséges. A képfelvételen vagy videón a helyszínnek is jól beazonosíthatónak kell lennie. A kép- vagy videófelvétel mellett vagy helyett a jogsértést tanúsító személyektől, szemtanúktól olyan nyilatkozatot kell csatolni a kifogáshoz, amely alátámasztja a tényállást. A nyilatkozatra mintát [ezen a linken](https://tisztavoks.hu/nyilatkozat/) talál. Ha a bizonyíték (pl. videofelvétel vagy fénykép) az interneten elérhető, akkor elegendő csak a bizonyíték linkjét feltüntetni a kifogásban.

Például: „A csatolt nyilatkozat szerint 2024. április 29. napján, 15 óra 34 perckor Példa József a Példa Pártnak gyűjtött aláírást a Példa téren. Ekkor odalépett hozzá két közterület-felügyelő, és közterülethasználati engedélyt kértek, amellyel Példa József nem rendelkezett. Ekkor a közterület-felügyelők felszólították, hogy hagyja abba az aláírás-gyűjtést.”]

*A jogorvoslati határidő megtartottsága*

Figyelemmel arra, hogy a fenti történésre [2024. április 29-én] került sor, a kifogás benyújtására a Ve. 209. § (1) bekezdése szerint nyitva álló, háromnapos határidő megtartottnak tekintendő.

[Ha a jogsértés időpontjára nézve közvetlen bizonyíték nem áll rendelkezésre, akkor ki kell fejteni, hogy mi bizonyítja (pl. nyilatkozat), hogy a jogsértés az adott napon történt.

Egyszeri jogsértés esetén a jogorvoslati határidő az elkövetéstől számított három nap. A jogorvoslati határidőn belül a kifogásnak meg kell érkeznie a választási bizottsághoz, függetlenül attól, hogy a harmadik nap munkanapnak, pihenőnapnak vagy munkaszüneti napnak minősül. A határidő a harmadik nap 16 órakor jár le.]

*A tényállás minősítése*

A Ve. 123. § (1) bekezdése alapján ajánlást a polgárok zaklatása nélkül a jelölő szervezet képviselője vagy a jelöltként indulni szándékozó választópolgár, illetve annak képviselője főszabályként bárhol gyűjthet. A főszabály alóli kivételeket a Ve. 123. § (2) bekezdése tételesen felsorolja.

[Itt következik a fenti történés jogszabályi minősítése. Ez legyen tömör és lényegre törő. A minősítésnek mindenképpen tartalmaznia kell tételesen, hogy a tényállás a Ve., vagy más jogszabály melyik rendelkezésének sérelmét valósítja meg a kifogás benyújtója szerint. A jogszabályi rendelkezés megjelölése ugyanakkor önmagában nem elegendő, azt is szükséges megindokolni, hogy miért sértette a megjelölt jogszabályt a kifogás tárgyává tett magatartás.

Például: „A kifogástevő álláspontja szerint a helyszínre kiérkező közterület-felügyelők megsértették a Ve. 123. § (1) bekezdését, amely alapján ajánlás a választópolgárok zaklatása nélkül bárhol gyűjthető. Mivel az ajánlás-gyűjtés helyszíne nem esett egyik, a Ve. 123. § (2) bekezdésben foglalt tilalmazott kategóriába sem, illetve az nem volt zaklató jellegű, ezért az szabályos volt, amelyre figyelemmel a közterület-felügyelők jogszerű magatartással szemben intézkedtek, ami sértette a Ve. 123. § (1) bekezdését.”]

*Jogkövetkezmény*

A kifogástevő minderre figyelemmel azt kéri, hogy a tisztelt Választási Bizottság a Ve. 218. § (2) bekezdés a) pontja szerint a jogsértés tényét állapítsa meg; b) pontja szerint a jogsértőt tiltsa el további jogsértéstől.

[A kifogás része, hogy kifejtse, mit szeretne, mi történjen a sikeres kifogás nyomán. A lehetséges jogkövetkezményeket a Ve. 218. § (2) bekezdés tartalmazza.]

Jelen kifogást a kifogástevő a Ve. 212. § (1) bekezdésének megfelelően elektronikus levélben eljuttatva nyújtja be, csatolva ahhoz a kifogás bizonyítékaként a kifogásban megjelölt [fényképfelvételeket, videófelvételeket, nyilatkozatokat. – stb. Itt szükséges felsorolnia, hogy mikre hivatkozott a tényállás ismertetése során]

Budapest, 2024. április 30.

Tisztelettel,

[NÉV]